Ɛni lhemm yesɣar iɣes, yettarra-tt alamma d ayen ur tt iqerreḥ ara. Yeskaddeb-ak win ara k yinin rran-tt kan i yemeṭṭawen baba-s d yemma-s n Fadma. Ad as tinid uɣalent ttemsedḥin wa deg-a, limmer wi d yettafen wayed yetru. Asmi truḥ yell-it-sen, tenna-asen : ad ruḥeɣ ad d awiɣ atmaten-iw ; daɣ netta ihi ad dd-as kan, a dd-awi kan atmaten-is ; neɣ ma yella deg-sen sin win tt iḥesben temmut, ma yella wul-is netta yesfillit, ulayɣer yehlek wayed.